Predlog UREDBA SVETA o vzpostavitvi sistema Skupnosti za registracijo prevoznikov radioaktivnih snovi /* COM/2011/0518 konč. - 2011/0225 (NLE) */





OBRAZLOŽITVENI MEMORANDUM 1. UTEMELJITEV IN CILJ Prevoznike radioaktivnih snovi na evropski ravni zavezujeta prometna zakonodaja v skladu s Pogodbo o delovanju Evropske unije (PDEU) in zakonodaja o vidikih, specifičnih za sevanje, vključno z varstvom zdravja delavcev in prebivalstva v skladu s Pogodbo o ustanovitvi Evropske skupnosti za atomsko energijo (Euratom). Zakonodaja v skladu s pogodbo o delovanju Evropske unije je bila poenostavljena z Direktivo 2008/68/ES Evropskega parlamenta in sveta z dne 24. septembra 2008 o notranjem prevozu nevarnega blaga, ki je združila vse vrste notranjega prevoza. Direktiva Sveta 96/29/Euratom z dne 13. maja 1996 določa temeljne varnostne standarde za varstvo zdravja delavcev in prebivalstva pred nevarnostmi zaradi ionizirajočega sevanja. V skladu s členom 30 Pogodbe ti temeljni standardi pomenijo: (a) najvišje dovoljene doze, ki še zagotavljajo ustrezno varnost; (b) najvišje dovoljene ravni izpostavljenosti in kontaminacije; (c) temeljna načela, ki urejajo zdravstveni nadzor delavcev. V skladu s členom 33 države članice sprejmejo ustrezne predpise za zagotavljanje izpolnjevanja temeljnih standardov. Zaradi varovanja zdravja delavcev in prebivalstva ter boljšega usmerjanja svojega dela morajo organi držav članic vedeti, katere osebe, organizacije ali podjetja je treba preveriti. Za ta namen člena 3 in 4 Direktive zahtevata, da države članice sporočajo nekatere dejavnosti, ki vključujejo nevarnost zaradi ionizirajočega sevanja, v sistem javljanja (prijavljanja) in predhodnih dovoljenj ali določene dejavnosti prepovejo. Direktiva 96/29/Euratom velja za vse dejavnosti, ki obsegajo tveganja zaradi ionizirajočega sevanja iz umetnega vira ali naravnega vira sevanja, vključno s prevozom. Ker je prevoz edina „mobilna“ dejavnost in so prevozi pogosto čezmejni, mora prevoznik morda upoštevati postopke prijavljanja in pridobivanja dovoljenj v več državah članicah. Razen tega države članice izvajajo te postopke v različnih sistemih in s tem povečujejo zapletenost prevoza. Nadomeščanje teh nacionalnih postopkov prijavljanja in pridobivanja dovoljenj z enotnim sistemom za registracijo dejavnosti prevoza bo torej prispevalo k poenostavitvi postopka, zmanjšanju upravnega bremena, odpravilo bo omejitve za vstopanje, obenem pa bo ohranilo dosežene visoke ravni zaščite pred sevanjem. Ta uredba nadomešča sisteme prijavljanja in dovoljenj, ki jih države članice uporabljajo pri izvajanju Direktive Sveta 96/29/Euratom, z enotno registracijo. Uredba vzpostavlja evropski sistem za registracijo prevoznikov. Prevozniki bi oddajali vloge prek osrednjega spletnega vmesnika. Vloge nato pregleda ustrezni pristojni nacionalni organ, ki registracijo izda, če prosilec izpolnjuje temeljne varnostne standarde. Hkrati ta sistem pristojnim organom omogoča boljši pregled nad prevozniki, ki delujejo v njihovi državi. Ob začetku veljavnosti te uredbe mora biti sistem na voljo, preizkušen in mora delovati. Ta uredba uvaja stopenjski pristop, tako da se iz postopka registracije izločijo prevozniki, ki prevažajo izključno „izvzete tovorke“. Po drugi strani Uredba državam članicam prepušča, da uvedejo dodatne zahteve za registracijo za prevoznike cepljivih in visoko radioaktivnih snovi. Ostala zakonodaja Skupnosti in mednarodni predpisi o fizičnem varovanju, zaščitnih ukrepih in odgovornosti do tretjih oseb se še naprej uporabljajo. To velja zlasti za Direktivo 2008/68/ES. 2. PRAVNA PODLAGA Določbe te uredbe se nanašajo na temeljne standarde za varstvo zdravja delavcev in prebivalstva. Zato je izbrana pravna podlaga Pogodba o ustanovitvi Evropske skupnosti za atomsko energijo, zlasti člena 31 in 32 Pogodbe. 3. SUBSIDIARNOST IN SORAZMERNOST Načelo subsidiarnosti se uporablja, če predlog ne spada v izključno pristojnost Skupnosti. Ker so zakonodajna pooblastila Skupnosti v okviru naslova II poglavja 3 Pogodbe o ustanovitvi Evropske skupnosti za atomsko energijo ekskluzivnega značaja, niso predmet načela subsidiarnosti. Zagotovljena je tudi sorazmernost. V skladu z oceno učinka, ki je bila opravljena v pripravljalni fazi, predlagani mehanizem skrbno vzpostavlja ravnotežje med učinkovitim varstvom delavcev in prebivalstva med prevozom, upravičenimi interesi vpletenih zainteresiranih strani in interesi držav članic. Predvsem pa najprimernejša možnost predstavlja potrebni minimum za učinkovito doseganje zastavljenih ciljev, pri čemer ohranja stroške v razumnih mejah. 2011/0225 (NLE) Predlog UREDBA SVETA o vzpostavitvi sistema Skupnosti za registracijo prevoznikov radioaktivnih snovi SVET EVROPSKE UNIJE JE – ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 31 in člena 32 Pogodbe, ob upoštevanju predloga Komisije, oblikovanega po prejetem mnenju skupine oseb, ki jih je imenoval Znanstveno–tehnični odbor, ob upoštevanju mnenja Evropskega ekonomsko–socialnega odbora[1], ob upoštevanju mnenja Evropskega parlamenta[2], ob upoštevanju naslednjega: (1) Člen 33 Pogodbe zahteva, da države članice sprejmejo ustrezne predpise za zagotavljanje izpolnjevanja temeljnih varnostnih standardov za varovanje zdravja delavcev in prebivalstva pred nevarnostmi zaradi ionizirajočega sevanja. (2) Temeljni varnostni standardi so določeni z Direktivo Sveta 96/29/Euratom z dne 13. maja 1996[3]. Ta direktiva velja za vse dejavnosti, ki obsegajo tveganja zaradi ionizirajočega sevanja iz umetnega vira ali naravnega vira sevanja, vključno s prometom. (3) Za zagotavljanje izpolnjevanja temeljnih standardov je treba določiti, katere osebe, organizacije ali podjetja morajo organi držav članic preverjati. Za ta namen Direktiva 96/29/Euratom zahteva, da države članice nekatere dejavnosti, ki vključujejo nevarnost zaradi ionizirajočega sevanja, sporočajo v sistem prijavljanja in predhodnih dovoljenj ali določene dejavnosti prepovejo. (4) Ker je prevoz edina čezmejna dejavnost, morajo prevozniki radioaktivnih snovi morda upoštevati zahteve v zvezi s sistemi prijavljanja in dovoljenj v več državah članicah. Ta uredba nadomešča te sisteme prijavljanja in dovoljenj v državah članicah z enotnim sistemom registracije, ki velja v celotni Evropski skupnosti za atomsko energijo (v nadaljnjem besedilu: Skupnost). (5) Za prevoznike v letalskem in pomorskem prometu takšni sistemi registracije in potrdil že obstajajo. Uredba Sveta (EGS) št. 3922/91 z dne 16. decembra 1991 o uskladitvi tehničnih predpisov in upravnih postopkov na področju civilnega letalstva[4] določa, da morajo imeti letalski prevozniki posebno spričevalo letalskega prevoznika za prevažanje nevarnih snovi. Za prevoze po morju Direktiva 2002/59/ES Evropskega parlamenta in Sveta z dne 27. junija 2002 vzpostavlja sistem Skupnosti za spremljanje in obveščanje za ladijski promet[5]. Meni se, da spričevala, ki jih izdajajo organi za civilno letalstvo, in sistem obveščanja za morska plovila zadovoljivo izvajajo zahteve v zvezi s prijavljanjem in dovoljenji iz Direktive 96/29/Euratom. Zato registracija letalskih in pomorskih prevoznikov v skladu s to uredbo ni potrebna, da bi države članice lahko zagotavljale izpolnjevanje temeljnih standardov pri teh vrstah prevoza. (6) Za prevoznike radioaktivnih snovi se uporablja več zahtev iz zakonodaje Unije in Evropske skupnosti za atomsko energijo ter mednarodnih pravnih instrumentov. Predpisi o varnem prevozu radioaktivnih snovi (TS-R-1) Mednarodne agencije za atomsko energijo (IAEA) in modalni predpisi o prevozu nevarnega blaga se še naprej uporabljajo neposredno ali jih države članice izvajajo v skladu z Direktivo 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga[6] v cestnem in železniškem prometu ter prometu po celinskih plovnih poteh. Določbe te direktive ne posegajo v izvajanje drugih določb na področjih varnosti na delovnem mestu, varovanja zdravja in okolja – SPREJEL NASLEDNJO UREDBO: Člen 1 Vsebina in področje uporabe (1) Ta uredba vzpostavlja sistem Skupnosti za registracijo prevoznikov radioaktivnih snovi, ki omogoča državam članicam lažje izvajanje naloge, povezane z zagotavljanjem izpolnjevanja temeljnih standardov varovanja zdravja delavcev in prebivalstva pred nevarnostmi zaradi ionizirajočega sevanja, določenih v Direktivi 96/29/Euratom. (2) Ta uredba se uporablja za vse prevoznike, ki prevažajo radioaktivne snovi znotraj Skupnosti, iz tretjih držav v Skupnost in iz Skupnosti v tretje države. Ne uporablja se za prevoznike, ki prevažajo radioaktivne snovi po zraku ali po morju. Člen 2 Opredelitve pojmov V tej uredbi: (1) „prevoznik“ pomeni vsako osebo, organizacijo ali javno podjetje, ki izvaja dejavnost prevoza radioaktivnih snovi v Skupnosti s kakršnim koli prevoznim sredstvom, vključno s prevozniki, ki izvajajo dejavnosti na podlagi dogovorov o najemu ali plačilu; (2) „pristojni organ“' pomeni vsak organ, ki ga imenujejo države članice za izvajanje nalog v skladu s to uredbo; (3) „prevoz“ pomeni vse postopke pri prevozu od kraja izvora do namembnega kraja, vključno z nakladanjem, skladiščenjem v tranzitu in razkladanjem radioaktivnih snovi; (4) „radioaktivna snov“' pomeni vsako snov, ki vsebuje radionuklide, pri kateri koncentracija aktivnosti in skupna aktivnost v tovoru presegata vrednosti iz odstavkov 402–407 v Varnostnih zahtevah št. TS-R-1 Predpisov za varen prevoz radioaktivnih snovi Mednarodne agencije za atomsko energijo (IAEA), 2009; (5) „nevarne snovi z velikimi posledicami – radioaktivne snovi“ pomenijo radioaktivne snovi, ki se lahko zlorabijo v terorističnem napadu in lahko povzročijo hude posledice, na primer množične žrtve ali uničenje, kot je opredeljeno v Dodatku A.9. „Varnost pri prevozu radioaktivnih snovi“ v Zbirki o atomski varnosti št. 9 Mednarodne agencije za atomsko energijo, Dunaj, 2008; (6) „izvzeti tovorek“ pomeni vsak tovorek, v katerem dovoljena radioaktivna vsebnost ne presega ravni aktivnosti, določenih v tabeli V oddelka IV Predpisov za varen prevoz radioaktivnih snovi št. TS-R-1 ali ene desetine teh omejitev pri poštnem prevozu, in ima oznako ZN št. 2908, 2909, 2910 ali 2911; (7) „cepljiva snov“ pomeni uran–233, uran–235, plutonij–239 in plutonij–241 ali kakršno koli kombinacijo teh radionuklidov. Člen 3 Splošne določbe (1) Prevozniki radioaktivnih snovi morajo imeti veljavno registracijo, ki jo pridobijo v skladu s členom 5. Registracija omogoča prevozniku izvajanje prevoza po vsej Evropski uniji. (2) Za posamezni prevoz mora prevoznik imeti kopijo potrdila o vpisu v register, v primeru prevoza iz odstavka (3) pa dovoljenje ali registracijo, ki jo je pridobil v skladu z veljavnim nacionalnim postopkom. (3) Imetnik veljavnih dovoljenj ali registracij, ki so bile izdane v skladu z Direktivo 96/29/Euratom za ravnanje z radioaktivnimi snovmi ali za uporabo opreme, ki vsebuje radioaktivne snovi ali vire, lahko v skladu s to uredbo prevaža te snovi ali vire brez registracije, če je prevoz vključen v dovoljenja ali registracije za vse države članice, kjer se prevoz izvaja. (4) Nacionalne zahteve v zvezi s prijavami in dovoljenji, ki presegajo zahteve iz te uredbe, se lahko uporabljajo le za prevoznike naslednjih snovi: – cepljive snovi, razen naravnega ali osiromašenega urana, ki je bil obsevan samo v toplotnem reaktorju; – nevarno blago z velikimi posledicami – radioaktivne snovi. Člen 4 Elektronski sistem za registracijo prevoznikov (ESCReg) (1) Za nadzor in kontrolo prevoza radioaktivnih snovi Komisija vzpostavi in vzdržuje elektronski sistem za registracijo prevoznikov (ESCReg). Komisija opredeli dodatne informacije ter tehnične specifikacije in zahteve za sistem ESCReg. (2) Sistem ESCReg omogoča omejen in varen dostop do pristojnih organov držav članic, registriranih prevoznikov in vložnikov ob upoštevanju ustreznih določb o varstvu osebnih podatkov, opredeljenih zlasti z Direktivo 95/46/ES Evropskega parlamenta in Sveta[7]. Pristojni organi imajo dostop do vseh razpoložljivih podatkov. (3) Komisija ni odgovorna za vsebino in točnost informacij, ki so posredovane prek sistema ESCReg. Člen 5 Postopek registracije (1) Prevoznik da vlogo za registracijo prek sistema ESCReg. (2) Prevoznik vložnik odda izpolnjen obrazec vloge iz Priloge I. (3) Po izpolnitvi in predložitvi obrazca vloge vložnik prejme avtomatsko potrdilo o prejemu skupaj s številko vloge. (4) Če ima vložnik sedež v eni ali več državah članicah, obdela vlogo pristojni organ države članice, v kateri ima vložnik sedež. (5) Če ima vložnik sedež v tretji državi, obdela vlogo pristojni organ države članice, v kateri namerava prevoznik prvič vstopiti na ozemlje Unije. (6) Pristojni organ države članice, ki izda prvo potrdilo o vpisu prevoznika v register, v primeru spremembe podatkov v skladu s členom 6 izda novo potrdilo. (7) Pristojni organ izda potrdilo o vpisu prevoznika v register v osmih tednih od izdaje potrdila o prejemu, če meni, da so predloženi podatki popolni in v skladu z veljavnimi zahtevami te uredbe ter Direktive 96/29/Euratom in Direktive 2008/68/ES. (8) Potrdilo o vpisu prevoznika v register vsebuje informacije iz Priloge II in se izda v obliki standardiziranega potrdila o vpisu v register prek sistema ESCReg. (9) Kopija potrdila o vpisu prevoznika v register se prek sistema ESCReg samodejno zagotovi vsem pristojnim organom držav članic, v katerih nameravajo prevozniki opravljati svojo dejavnost. (10) Če pristojni organ zavrne izdajo potrdila o vpisu prevoznika v register zaradi nepopolne vloge ali neizpolnjevanja veljavnih zahtev, vložniku pisno odgovori v osmih tednih po izdaji potrdila o prejemu. Pristojni organ navede razloge za zavrnitev. (11) Kopija sporočila o zavrnitvi in navedbi razloga se prek sistema ESCReg samodejno zagotovi vsem pristojnim organom držav članic, v katerih nameravajo prevozniki opravljati svojo dejavnost. (12) V primeru zavrnitve izdaje potrdila o vpisu prevoznika v register lahko vložnik vloži pritožbo v skladu z veljavnimi nacionalnimi pravnimi predpisi. (13) Veljavno potrdilo o vpisu v register priznajo vse države članice. (14) Potrdilo o vpisu prevoznika v register velja za obdobje petih let in se lahko podaljša na podlagi vloge prevoznika. Člen 6 Sprememba podatkov (1) Prevoznik odgovarja za zagotavljanje stalne točnosti podatkov, navedenih v obrazcu vloge za registracijo prevoznika v Skupnosti, ki ga je oddal prek sistema ESCReg. (2) Če se spremenijo podatki iz dela A obrazca vloge za registracijo prevoznika v Skupnosti, vloži prevoznik vlogo za novo potrdilo. Člen 7 Zagotavljanje skladnosti (1) Če prevoznik ne ravna v skladu z zahtevami iz te uredbe, pristojni organ v državi članici, v kateri je bila neskladnost ugotovljena, uporabi izvršilne ukrepe v pravnem okviru navedene države članice, na primer pisne opomine, ukrepe usposabljanja in izobraževanja, začasni preklic, preklic ali spremembo registracije ali kazenski pregon, odvisno od stopnje ogrožanja varnosti zaradi neskladnosti in pretekle evidence o skladnosti prevoznika. (2) Ta pristojni organ prevozniku in zadevnim pristojnim organom držav članic, kjer je prevoznik načrtoval prevoz radioaktivnih snovi, sporoči informacije o uporabljenem izvršilnem ukrepu in navede razloge za uporabo ukrepa. Če prevoznik ne izpolni izvršilnega ukrepa, uporabljenega v skladu z odstavkom 1, pristojni organ države članice, kjer ima prevoznik sedež, če ima prevoznik sedež v tretji državi, pa pristojni organ države članice, kjer je nameraval prevoznik vstopiti na ozemlje Skupnosti, prekliče registracijo. (3) Pristojni organ pošlje sporočilo o preklicu skupaj z navedbo razlogov prevozniku in ostalim zadevnim pristojnim organom. Člen 8 Pristojni organi in nacionalna kontaktna točka (1) Države članice imenujejo pristojni organ in nacionalno kontaktno točko za prevoz radioaktivnih snovi. (2) Najpozneje v enem mesecu od začetka veljavnosti te uredbe države članice posredujejo Komisiji ime(-na), naslov(-e), vse potrebne informacije in tudi vsako naknadno spremembo teh informacij za hitro komunikacijo s pristojnimi organi in nacionalno kontaktno točko za prevoz radioaktivnih snovi. (3) Komisija te informacije in vse njihove spremembe sporoči vsem pristojnim organom v Skupnosti prek sistema ESCReg. Člen 9 Sodelovanje med pristojnimi organi Pristojni organi držav članic medsebojno sodelujejo z namenom, da uskladijo zahteve za izdajo registracije in zagotavljajo usklajeno uporabo in izvrševanje te uredbe. V državi članici, kjer je več pristojnih organov, se ti povežejo in tesno sodelujejo na podlagi medsebojnih pravnih ali formalnih dogovorov, ki zadevajo pristojnosti posameznega organa. Organi morajo medsebojno komunicirati in zagotavljati informacije drug drugemu, nacionalni kontaktni točki ter ostalim vladnim in nevladnim organizacijam s podobnimi pristojnostmi. Člen 10 Strokovna skupina Na podlagi člena 135 Pogodbe o ustanovitvi Evropske skupnosti za atomsko energijo Komisija s sklepom ustanovi strokovno skupino. Skupina svetuje in pomaga Komisiji pri opravljanju njenih nalog, ki so navedene v tej uredbi. Skupino sestavljajo strokovnjaki, ki jih imenujejo države članice, in strokovnjaki, ki jih imenuje Komisija, predseduje pa ji predstavnik Komisije. Člen 11 Začetek veljavnosti Ta uredba začne veljati dvajseti dan po objavi v Uradnem listu Evropske unije. Uporabljati se začne šest mesecev po začetku veljavnosti. Ta uredba je v celoti zavezujoča in se neposredno uporablja v vseh državah članicah. V Bruslju, […] Za Svet Predsednik […] PRILOGA I OBRAZEC VLOGE ZA REGISTRACIJO PREVOZNIKA V SKUPNOSTI ZA POŠILJANJE TE VLOGE UPORABITE IZKLJUČNO VARNI ELEKTRONSKI SISTEM ZA REGISTRACIJO PREVOZNIKOV (ESCReg) NA SPLETNI STRANI EVROPSKE KOMISIJE ČE SE ZAHTEVA SPREMEMBA PODATKOV, JE ZA INFORMACIJE V DELU A POTREBNA NOVA REGISTRACIJA. Informacije iz tega obrazca vlog bo Evropska komisija obdelala v skladu z Uredbo xxxxx Euratom ⁭ NOVO POTRDILO O VPISU V REGISTER ⁭ SPREMEMBA OBSTOJEČE REGISTRACIJE ⁭ PODALJŠANJE OBSTOJEČE REGISTRACIJE Številka(-ke) potrdila o vpisu v register: Navedite, zakaj želite spremembo obstoječe registracije. 1. IDENTIFIKACIJA PROSILCA: DEL A || DEL B NAZIV PODJETJA: POLNI NASLOV: ŠTEVILKA NACIONALNE REGISTRACIJE: || 1. Ime, položaj, polni naslov, telefonska številka in elektronski naslov odgovornega zastopnika podjetja prevoznika (oseba pooblaščena za zastopanje podjetja prevoznika): 2. Ime, položaj, polni naslov, telefonska številka in elektronski naslov osebe za stike z organi o tehničnih/upravnih vprašanjih (oseba, ki je odgovorna za zagotavljanje skladnosti s predpisi za dejavnosti, ki jih izvaja podjetje prevoznika): 3. Ime, položaj in polni naslov svetovalca za varnost (samo pri vrstah notranjega prevoza in če to ni oseba iz točk 1 ali 2): 4. Ime, položaj in polni naslov osebe, odgovorne za izvajanje programa varstva pred sevanjem, če to ni oseba iz točk 1 ali 2 ali 3: 2. VRSTA PREVOZA: DEL A || DEL B ⁭ CESTNI ⁭ ŽELEZNIŠKI ⁭ CELINSKE PLOVNE POTI ⁭ || 1 Osebje, ki sodeluje in je usposobljeno za prevoz (informacije) ⁭ 1 do 5 ⁭ 5 do 10 ⁭ 10 do 20 ⁭ >20 2 Prevozna panoga: splošni opis vrste prevoza, ki se bo opravljal (informacije) ⁭ za uporabo v medicini ⁭ za industrijsko uporabo, neporušitveno preskušanje, raziskave ⁭ uporaba v jedrskem gorivnem ciklusu ⁭ odpadki ⁪ nevarno blago z velikimi posledicami – radioaktivne snovi 3. GEOGRAFSKA POKRITOST V spodnjem seznamu označite države članice, v katerih je predviden prevoz radioaktivnih snovi, in izberite vrsto dejavnosti. Če dejavnosti potekajo tudi v državah članicah, ki niso država članica, v kateri je oddana vloga za registracijo, navedite natančnejše podatke za vsako državo; npr. samo tranzit, najpomembnejša mesta za nakladanje/razkladanje; pogostost: DEL A || DEL B ⁭Avstrija ⁭Belgija ⁭Bolgarija ⁭Ciper ⁭Češka republika ⁭Danska ⁭Estonija ⁭Finska ⁭Francija ⁭Nemčija ⁭Grčija ⁭Madžarska ⁭Irska ⁭Italija ⁭Latvija ⁭Litva ⁭Luksemburg ⁭Malta ⁭Nizozemska ⁭Poljska ⁭Portugalska ⁭Romunija ⁭Slovaška ⁭Slovenija ⁭Španija ⁭Švedska ⁭Združeno kraljestvo || ⁭ tranzit ⁭ razkladanje ⁭ nakladanje pomembnejša mesta za nakladanje: pomembnejša mesta za razkladanje: pogostost: ⁭ dnevno ⁭ tedensko ⁭ mesečno ⁭ manj pogosto 4. VRSTA POŠILJK Registracija se zahteva za: DEL A VRSTA TOVORKA – klasifikacija v skladu s TS-R-1 || DEL B: Ocenjeno število tovorkov/leto ZN 2908 RADIOAKTIVNA SNOV, IZVZET TOVOREK — PRAZNA EMBALAŽA ZN 2909 RADIOAKTIVNA SNOV, IZVZET TOVOREK — IZDELKI IZ NARAVNEGA URANA ali OSIROMAŠENEGA URANA ali NARAVNEGA TORIJA ZN 2910 RADIOAKTIVNA SNOV, IZVZET TOVOREK — OMEJENA KOLIČINA SNOVI ZN 2911 RADIOAKTIVNA SNOV, IZVZET TOVOREK — INSTRUMENTI ali IZDELKI ZN 2912 RADIOAKTIVNA SNOV NIZKE SPECIFIČNE AKTIVNOSTI (LSA-I), necepljiva ali cepljiva – izvzeta ZN 2913 RADIOAKTIVNA SNOV, POVRŠINSKO KONTAMINIRANI PREDMETI (SCO-I R SCO-II), necepljiva ali cepljiva – izvzeta ZN 2915 RADIOAKTIVNA SNOV V TOVORKU VRSTE A, ni posebne oblike, necepljiva ali cepljiva – izvzeta ZN 2916 RADIOAKTIVNA SNOV V TOVORKU VRSTE B(U), necepljiva ali cepljiva – izvzeta ZN 2917 RADIOAKTIVNA SNOV V TOVORKU B(M), necepljiva ali cepljiva – izvzeta ZN 2919 RADIOAKTIVNA SNOV – PREVOZ PO IZREDNEM DOGOVORU, necepljiva ali cepljiva – izvzeta ZN 2977 RADIOAKTIVNA SNOV, URANOV HEKSAFLUORID, CEPLJIVA ZN 2978 RADIOAKTIVNA SNOV, URANOV HEKSAFLUORID, necepljiva ali cepljiva – izvzeta ZN 3321 RADIOAKTIVNA SNOV NIZKE SPECIFIČNE AKTIVNOSTI (LSA-II), necepljiva ali cepljiva – izvzeta ZN 3322 RADIOAKTIVNA SNOV NIZKE SPECIFIČNE AKTIVNOSTI (LSA-III), necepljiva ali cepljiva – izvzeta ZN 3323 RADIOAKTIVNA SNOV V TOVORKU VRSTE C, necepljiva ali cepljiva – izvzeta ZN 3324 RADIOAKTIVNA SNOV NIZKE SPECIFIČNE AKTIVNOSTI (LSA-II), CEPLJIVA ZN 3325 RADIOAKTIVNA SNOV NIZKE SPECIFIČNE AKTIVNOSTI (LSA-III), CEPLJIVA ZN 3326 RADIOAKTIVNA SNOV, POVRŠINSKO KONTAMINIRANI PREDMETI (SCO-I ali SCO-II), CEPLJIVA ZN 3327 RADIOAKTIVNA SNOV, V TOVORKIH VRSTE A, CEPLJIVA, ni posebne oblike ZN 3328 RADIOAKTIVNA SNOV V TOVORKIH VRSTE B(U), CEPLJIVA ZN 3329 RADIOAKTIVNA SNOV, V TOVORKIH VRSTE B(M), CEPLJIVA ZN 3330 RADIOAKTIVNA SNOV, V TOVORKIH VRSTE C, CEPLJIVA ZN 3331 RADIOAKTIVNA SNOV – PREVOZ PO IZREDNEM DOGOVORU, CEPLJIVA ZN 3332 RADIOAKTIVNA SNOV, V TOVORKIH VRSTE A, POSEBNE OBLIKE, necepljiva ali cepljiva – izvzeta ZN 3333 RADIOAKTIVNA SNOV, V TOVORKIH VRSTE A, POSEBNE OBLIKE, CEPLJIVA || 5. PROGRAM VARSTVA PRED SEVANJEM (RPP) DEL A: ⁭Z označitvijo tega polja izjavljam, da imamo program RPP, ki se v celoti izvaja in dosledno uporablja. || DEL B: Referenčna oznaka in datum dokumenta, v katerem je opisan program RPP Naložite RPP 6. PROGRAM ZA ZAGOTAVLJANJE KAKOVOSTI (QAP) Program QAP lahko pregleda pristojni organ (v skladu s členom 1.7.3 ADR) DEL A: ⁭Z označitvijo tega polja izjavljam, da imamo program QAP, ki se v celoti izvaja in dosledno uporablja. || DEL B: Referenčna oznaka in datum dokumenta ⁭ ISO 9002 7. IZJAVA ⁭ Kot prevoznik potrjujem, da izpolnjujem vse ustrezne mednarodne predpise, predpise Skupnosti in nacionalne predpise, ki so povezani s prevozom radioaktivnih snovi. ⁭ Kot prevoznik potrjujem, da so informacije, ki jih vsebuje ta obrazec, točne. Datum ……….. Ime ………..…….. Podpis……… PRILOGA II ELEKTRONSKO POTRDILO O VPISU PREVOZNIKA V REGISTER ZA PREVOZ RADIOAKTIVNIH SNOVI OPOMBA: KOPIJO TEGA POTRDILA O VPISU V REGISTER JE TREBA IMETI OB VSAKEM PREVOZU, KI SPADA V PODROČJE UPORABE TE UREDBE. To potrdilo o vpisu v register je izdano v skladu z Uredbo Sveta xxxxx (Euratom). To potrdilo prevoznika ne odvezuje izpolnjevanja zahtev ostalih veljavnih prometnih predpisov. 1) REFERENČNA ŠTEVILKA REGISTRACIJE: BE/ xxxx / dd-mm-llll 2) NAZIV ORGANA / DRŽAVA: 3) NAZIV IN NASLOV PODJETJA 4) NAČIN PREVOZA: ⁭ CESTNI ⁭ ŽELEZNIŠKI ⁭ CELINSKE PLOVNE POTI 7) DRŽAVE ČLANICE, v katerih se uporablja potrdilo 8) VRSTA TOVORKA – ŠTEVILKA ZN (glej Prilogo 1 – ista oblika) 9) DATUM ELEKTRONSKI PODPIS OBDOBJE VELJAVNOSTI: DATUM + 5 let OCENA FINANČNIH POSLEDIC ZAKONODAJNEGA PREDLOGA S PRORAČUNSKIM VPLIVOM, OMEJENIM IZKLJUČNO NA STRAN PRIHODKOV 1. NASLOV PREDLOGA: Uredba Sveta o vzpostavitvi sistema Skupnosti za registracijo prevoznikov radioaktivnih snovi 2. PRORAČUNSKE VRSTICE: Poglavje in člen: 320102110005 - (E)-Développement système IT Znesek za zadevno leto, določen v proračunu: 350 000 EUR 3. FINANČNI VPLIV ¨ Predlog nima finančnih posledic. ¨ Predlog nima finančnega vpliva na odhodke, ima pa finančni vpliv na prihodke – učinek je naslednji: (v milijonih. EUR, na eno decimalno mesto natančno) || || Proračunska vrstica || Prihodki || 12-mesečno obdobje z začetkom dd/mm/llll || [Leto n] Člen 4 || || || 0,35 Stanje po ukrepu || [n+1] || [n+2] || [n+3] || [n+4] || [n+5] Člen 4 || 0,05 || 0,05 || 0,05 || 0,05 || 0,05 4. UKREPI PROTI GOLJUFIJAM 5. DRUGE OPOMBE [1] UL C, , str. . [2] UL C, , str. . [3] UL L 159, 29.06.1996, str. 1. [4] UL L 373, 31.12.1991, str. 4. [5] UL L 208, 05.08.2002, str. 10. [6] UL L 260, 30.09.2008, str. 13. [7] UL L 281, 23.11.1995, str. 31.